दिल्ली में अगर आप रहते हैं तो हर 15-20 दिन में एक खबर जरूर पढ़ते हैं कि डीटीसी नया क्या करने जा रही है। मसलन हर छह महीने में बस स्टॉप का ऐसा एक नया डिजाइन होता है कि न्यूयॉर्क का टोक्यो में ऐसा बस स्टॉप क्या होगा। मसलन उसमें टेलीफोन बूथ होगा, एटीएम होगा, बैठने के लिए अत्याधुनिक कुर्सियां होंगी, शीतल पेय, चाय-नाश्ते वगैरा का इंतजाम होगा। इन सुविधाओं की फेहरिस्त बढ़ती ही जाती है कपड़ों की दुकान होगी, मैकडोनल्स और पिज्जाहट होगा, पूरा मॉल होगा। गर्ज यह कि जो सुविधाएं हवाई अड्डों पर नहीं होतीं वे दिल्ली के सिटी बस के सैकड़ों बस स्टॉप पर होंगी।